25η Μαρτίου 2025

« **Οι ήρωες και οι ηρωίδες μιλάνε»**

Αριθμός παιδιών: 20

Διανομή :

1. Καλωσόρισμα 1

2. Καλωσόρισμα 2

3. Παλαιών Π. Γερμανός

4. Κολοκοτρώνης

5. Μαντώ Μαυρογένους

6. Παπαφλέσσας

7. Γ. Καραϊσκάκης

8. Λ. Μπουμπουλίνα

9. Αθ. Διάκος

10. Μ. Μπότσαρης

11. Μόσχω Τζαβέλα

12. Οδ. Ανδρούτσος

13. Δόμνα Βιζβίζη

14. Δέσπω Μπότση

15. Ανδρ. Μιαούλης

16. Ασήμω Γκούρα

17. Ρ. φεραίος

18. Αποχαιρετισμός 1

19. Αποχαιρετισμός 2

20. Αποχαιρετισμός 3

* Με μουσική υπόκρουση το τραγούδι “ Ξύπνα Ραγιά”, τα παιδιά μπαίνουν με τη σειρά στην σκηνή και κάθονται στα καρεκλάκια ημικυκλικά.
* Καλωσόρισμα από τα 2 πρώτα κορίτσια

1. Καλοσώρισμα 1

Καλωσορίσατε παιδιά

και εσείς καλοί μας φίλοι.

Ας ζήσουμε τη λευτεριά

που έχει ανατείλει.

Στην όμορφη, αυτή, εδώ,

γιορτή του εικοσιένα

ακούστε κατορθώματα

που μ' αίμα είναι γραμμένα.

2. Καλωσόρισμα

Χαρά μεγάλη έχουμε

ΕΛΕΥΘΕΡΟΙ που ζούμε

και σήμερα περήφανοι

τους ήρωες τιμούμε.

Οι ήρωες θα μας μιλούν,

το χθες θα ζωντανέψει,

στον χρόνο η σκέψη θα γυρνά,

και εκεί θα ταξιδέψει.

3. Παλαιών Π. Γερμανός

Στις είκοσι πέντε του Μαρτίου,

στην Αγία Λαύρα εμπρός,

λάβαρο σήκωσα εγώ,

είμαι ο Παλαιών Πατρών Γερμανός.

Την ημέρα του Ευαγγελισμού

άφησα το ψαλτήρι

και κήρυξα την έναρξη του ένδοξου

αγώνα στο άγιο μοναστήρι.

4. Κολοκοτρώνης

Είμαι ο γέρος του Μοριά,

Με λεν Κολοκοτρώνη.

Με τον αγώνα άνοιξαν

της λευτεριάς οι δρόμοι.

Κι αρχηγός των Ελλήνων αν υπήρξα

είναι πιο σημαντικό

πως κοντά στα παλικάρια

επολέμησα κι εγώ.

5. Μαντώ Μαυρογένους

Για την πατρίδα έδωσα

παράδες μαζωμένους.

Τίποτα δε λογάριασε

η Μαντώ η Μαυρογένους.

Απ’ τη Μύκονο ορμώντας

στον αγώνα τον ιερό

έδειξα τη δύναμή μου

στον κατακτητή εχθρό.

* Χορός αγοριών , “Σαράντα παληκάρια”

6. Παπαφλέσσας

Είμαι εγώ, ο Παπαφλέσσας,

ο μπουρλοτιέρης των ψυχών,

και τον κόσμο ξεσηκώνω

για το δίκιο των λαών.

Με θάρρος και με ακόμα

πιο πολύ ενθουσιασμό,

τον αγώνα των Ελλήνων

τον ευλόγησα εγώ.

7. Γ.Καραϊσκάκης

Είμαι ο Καραϊσκάκης

και με τ' άλογο τραβώ

στην Ακρόπολη από κάτω

να νικήσω τον εχθρό.

Μάχη δώσαμε μεγάλη,

γύρω απ' την Αθήνα και την Αττική. Άδικο είπανε πως ήταν

που σκοτώθηκα εκεί.

8. Λ.Μπουμπουλίνα

Μπουμπουλίνα με φωνάζουν, καπετάνισσα τρανή.

Τα καράβια μου προσφέρω

για μία Ελλάδα δυνατή.

Απ τις Σπέτσες ξεκινώντας

με καράβια δυνατά

τη βοήθεια που μπορούσα

πρόσφερα στα άλλα νησιά.

9. Αθ. Διάκος

Στην Αλαμάνα με καρδιά,

έδωσα τη ζωή μου.

Διάκο με λέν εμένανε,

ακούστε τη φωνή μου.

Στης Αλαμάνας τα στενά

με το σπαθί στο χέρι

τους Τούρκους έδιωξα μακριά ολόκληρο τ' ασκέρι .

10. Μ. Μπότσαρης

Ο Μάρκος Μπότσαρης εγώ,

παιδί από το Σούλι

και λαβωμένος πολεμώ,

λεύτεροι να 'στε ούλοι.

Τους Τούρκους επολέμησα

με θάρρος σα λιοντάρι.

Πάνω σε λόγγους, σε βουνά

σαν άξιο παλικάρι.

11. Μόσχω Τζαβέλα

Στο Σούλι, αν τολμάς ξανά,

Αλή Πασά, για έλα.

Σε καρτερώ εδώ, εγώ,

η Μόσχω η Τζαβέλλα.

Χαρά μας ο αγώνας μας

κι η Λευτεριά ελπίδα,

γιατί η ψυχή μας πόναγε

για τη γλυκιά πατρίδα.

* Χορός κοριτσιών, “Ο χορός του Ζαλόγγου”

12. Οδ. Ανδρούτσος

Στο χάνι, πέρα, της Γραβιάς

νίκησα τον Βρυώνη.

Ανδρούτσο με φωνάζουνε,

το άδικο με θυμώνει.

Για το θάνατο του Διάκου,

πήρα εκδίκηση εκεί,

και εμπόδισα με πείσμα

και την εχθρική ορμή.

13. Δόμνα Βιζβίζη

Με τα καράβια κουβαλώ

όπλα για τον αγώνα.

Με τα κανόνια πολεμώ,

είμαι η Βιζβίζη η Δόμνα

Και πολέμησα γενναία

στου Αιγαίου τα νερά

και έδειξα και τι σημαίνει

γυναικεία λεβεντιά!

14. Δέσπω Μπότση

Η Δέσπω Μπότση είμαι εγώ

και λέφτερη θα ζήσω.

Βάζω φωτιά στον πύργο μου

μα δεν θα γονατίσω.

Δάδα στο χέρι αρπάζω,

κόρες, εγγόνια και νύφες κράζω:

“Σκλάβες Τούρκων μη γίνουμε,

ελεύθεροι να ζήσουμε”.

15. Ανδρ.Μιαούλης

Μιαούλη με φωνάζουνε

έρχομαι από την Ύδρα.

Τα πλοία μου τα έδωσα

να σώσω την πατρίδα.

Με τα μπουρλότα βούλιαξα,

τα τούρκικα καράβια,

είχα σημαία την καρδιά,

τη λευτεριά την άγια.

16. Ασήμω Γκούρα

Η Ασήμω Γκούρα είμαι εγώ,

κανέναν δεν φοβάμαι

και στην Ακρόπολη, εδώ,

παιδιά μου ας πολεμάμε.

17. Ρ.φεραίος

Έγραψα με την πένα μου

για έναν κόσμο ωραίο.

Τους Έλληνες ξεσήκωνα

Με λένε Ρήγα Φεραίο.

Το παράδειγμα των Γάλλων,

και η επανάσταση εκεί,

προσευχόμουν να κινήσει,

την Ελληνική ψυχή.

* Τραγούδι όλοι μαζί “Θούριος”

18. Αποχαιρετισμός 1

Ο καθένας τους σας είπε

λίγα από όσα έχουν συμβεί,

ό,τι έκανε ή είπε

ό,τι κρύβει στη ψυχή.

Και δεν ήταν μόνο τόσοι

που θυσίασαν πολλά

όλος ο λαός μαζί τους

αγωνίστηκε σκληρά.

19. Αποχαιρετισμός 2

Κι ήρθε η ώρα τώρα πια,

σας αποχαιρετούμε.

Μα τους γενναίους Έλληνες

ποτέ μας δεν ξεχνούμε.

Όλοι οι λαοί πάνω στη γη

θέλουν ελευθερία

κι όσο υπάρχουν ήρωες,

ελπίζει η κοινωνία.

20. Αποχαιρετισμός 3

Γίνε κι εσύ μια μικρή

γενναία ηρωίδα.

Γίνε ένας ήρωας και εσύ

για τη γλυκιά πατρίδα.

Φωνάζω ν' ακουστώ παντού

σε όλη την οικουμένη!

Χώρα που βγάζει λεβεντιές

ποτέ της δεν πεθαίνει.

* Παρέλαση
* Έπαρση σημαίας και
* Εθνικός Ύμνος